LUČENEC. Basketbalové mužstvo z centra Novohradu čaká prvý zápas roka 2021. Lučenčania sa v ňom predstavia na domácej palubovke, kde privítajú silného súpera z Levíc (6. 1. o 18.00 hod.).
Pôjde o súboj lídra tabuľky s mužstvom z tretieho miesta. Patrioti vedú sedemčlenný pelotón s 32 bodmi, BKM má o štyri body menej.
Lučenec do zápasu nastúpi po dvoch prehratých stretnutiach ešte z konca minulého roku. BKM koncom decembra prehral v Bratislave (66:58) a predtým neuspel ani vo Svite (94:84).
Domáci nastúpia bez zraneného Hollowaya jr., no lučenecký dres by si už mohol obliecť navrátilec Isby.
"Očakávam, že do hry vstúpime dobre a dáme zo seba maximum. Snáď z toho bude víťazstvo. Neviem sa dočkať zápasu, bude to zábava," prezradil Isby.